b'\n_START_ARTICLE_\nNapad (Vombergar)\n_START_PARAGRAPH_\nNapad je neobjavljena drama Jo\xc5\xbeeta Vombergarja iz leta 1949.\n_START_SECTION_\nVsebina\n_START_PARAGRAPH_\n1. dejanje: Domobranska enota pod poveljstvom Stotnika je obkoljena od partizanov, pripravlja se na boj. Stotnik do\xc5\xbeivlja notranjo dilemo: hotel je postati duhovnik, zdaj je vojak, pa se spra\xc5\xa1uje, kaj Bog od njega v resnici ho\xc4\x8de. Bolni\xc4\x8darka Vera ga bodri; njegovo poslanstvo je: upreti se nasilju od spodaj zaradi zmage od zgoraj, v njem mora prevladati vojak, Bog je z njim. Stotnik Vero ljubi, a ona zavrne njegovo ljubezen, ker jo ve\xc5\xbee zakon z Igorjem, partizanskim poveljnikom; prav on poveljuje brigadi, ki je obkolila Stotnikovo mo\xc5\xa1tvo. To zve Stotnik od ujetega partizana, ki zase trdi, da je bil nasilno mobiliziran, v resnici pa je poro\xc4\x8dnik iz Igorjevega \xc5\xa1taba. Stotnika za\xc4\x8dne preganjati sum, da je Vera vohunka, poslana od rde\xc4\x8dih. Sledi spletka z ameri\xc5\xa1kim padalcem, ki se predstavlja za \xc4\x8dlana anglo-ameri\xc5\xa1ke misije, a je v resnici major partizanske vojske. Med domobranci je njegov zaupnik nadporo\xc4\x8dnik, ki padalcu izro\xc4\x8di na\xc4\x8drt postojanke in razmestitve oro\xc5\xbeja. V razgovoru s Stotnikom se padalec hinavsko ponudi, da bo po radiu poklical na pomo\xc4\x8d zavezni\xc5\xa1ka letala._NEWLINE_2. dejanje: Zarota se razra\xc5\xa1\xc4\x8da. Nadporo\xc4\x8dnik ujetega partizana-vohuna na videz obsodi, a ustreli stra\xc5\xbearja str\xc5\xbeena in vohuni omogo\xc4\x8di pobeg, sum za to dejanje pa vr\xc5\xbee na Vero. Pa tudi njega sumijo: zvesti Poro\xc4\x8dnik je bil zvedel, da je bil predpostavljeni ob italijanskem zlomu partizanski komisar. Toda Stotnik svojim ljudem zaupa, odkloni Poro\xc4\x8dnikov sum kot nemogo\xc4\x8d. \xe2\x80\x93 Veri je Str\xc5\xbeen pred smrtjo povedal, da ga je ustrelil Nadporo\xc4\x8dnik; s pomo\xc4\x8djo Hribarja, ta je bil pri\xc4\x8da Str\xc5\xbeenove izpovedi, izdajalca razoro\xc5\xbei in ga prisili, da napi\xc5\xa1e dovolilnico za prost prehod \xc4\x8dez\xc2\xa0\xc2\xbbrde\xc4\x8de\xc2\xab\xc2\xa0ozemlje. Vera z dovolilnico odhiti, Nadporo\xc4\x8dnik pa je smrtno zadet, ko se s Hribarjem ruvata za oro\xc5\xbeje. \xe2\x80\x93 Zavezni\xc5\xa1ka letala so zbombardirala domobrance, partizani jih obkolijo, streliva zmanjkuje. Do Stotnika se prebije Poro\xc4\x8dnik z vestjo, da se je precej domobrancev re\xc5\xa1ilo iz obro\xc4\x8da, s seboj privede tudi ranjeno dekle, ki jo je re\xc5\xa1il iz rok partizanov. Dekle Stotniku pove, da jo je poslala Vera, ki je bila s Hribarjem od\xc5\xa1la po pomo\xc4\x8d, nazaj grede pa padla v partizansko zasedo in jo bodo v Igorjevem \xc5\xa1tabu ubili. Stotnika grize kes, ker je bil Vero po krivici sumil, iz bole\xc4\x8dine nad smrtjo ljubljene se odlo\xc4\x8di za samo\xc5\xbertvovanje: mo\xc5\xa1tvu uka\xc5\xbee, naj se iz pretrganega obro\xc4\x8da umakne na varno, napadalce bo v postojanki zadr\xc5\xbeeval sam, dokler ne pride pomo\xc4\x8d. Na skrivaj ostane z njim tudi dekle, ki ob\xc4\x8duduje Stotnika-junaka. \xe2\x80\x93 Partizani zahtevajo predajo Stotnika, sicer da bodo Vero ubili; Vera pa Stotniku pogumno zakli\xc4\x8de, naj vzdr\xc5\xbei, pomo\xc4\x8d da je blizu. V napadu, ki sledi, partizani pred seboj potiskajo Vero s titovko na glavi in Stotnik jo ustreli, preden spozna, da je ona. Bole\xc4\x8dina ga ojekleni, da postane res pravi junak, brez strahu do\xc4\x8daka napadalce. Izka\xc5\xbee se, da je Igor Stotnikov brat, z njim je Komisarka, ki takoj uprizori naglo sodi\xc5\xa1\xc4\x8de in obto\xc5\xbei Stotnika za izdajo in kolaboracionizem. Stotnik gladko izpodbije vse to\xc4\x8dke obto\xc5\xbenice, pove, da je ponosen na svoja dejanja, ki so bila vseskozi obramba naroda pred bolj\xc5\xa1evisti\xc4\x8dnim nasiljem; domobranstvo je edina pot do narodove svobode in lep\xc5\xa1e bodo\xc4\x8dnosti. Obto\xc5\xbei zahodne\xc2\xa0\xc2\xbbkremerje\xc2\xab, da podpirajo bolj\xc5\xa1evike, in poveli\xc4\x8da generale, ki jim je \xc5\xbertev za narod sveta. \xe2\x80\x93 Stotnika obsodijo na smrt. Komisarka, ki si ho\xc4\x8de Igorja povsem podrediti, zahteva, naj on izvr\xc5\xa1i sodbo nad bratom. Igor, poni\xc5\xbean, zlomljen in razo\xc4\x8daran, vzame iz njenih rok revolver in se ustreli. \xe2\x80\x93 Vtem napad domobrancev. Komisarka v besu zabode Stotnika in s partizani pobegne, okrog umirajo\xc4\x8dega se zgrnejo njegovi zvesti, z njimi major bataljona, ki je bil prihitel na pomo\xc4\x8d. Stotnik umre kot pravi vojak:\xc2\xa0\xc2\xbbIzpolnil sem povelje \xe2\x80\xa6 sovra\xc5\xbenik be\xc5\xbei \xe2\x80\xa6 vzdr\xc5\xbeali smo \xe2\x80\xa6 predajam poveljstvo.\xc2\xab\xc2\xa0Ob zori, ki naznanja zmago, domobranci izkazujejo junaku poslednjo \xc4\x8dast.'